Man eis ná val in dorp | George Herald
Man eis ná val in dorp
Thursday, 04 June 2015, 12:00
Smith se kopwond is by die Mediclinic George behandel, waar hy steke gekry het. "My knie was stukkend en behandel. Die ribbes aan die regterkant van my lyf is nog steeds baie seer en gekneus, die vierde rib is gekraak. Ek het ook ligte harsingskudding opgedoen," het Smith gesê.
GEORGE NUUS - 'n Pensionaris van hier het 'n siviele eis teen George-munisipaliteit ingedien nadat hy oor pype op 'n sypaadjie gestruikel en geval het.
Charles Smith (66) eis R5 000 vir sy mediese onkoste, pyn en lyding nadat hy ligte harsingskudding, 'n gekraakte rib, kop- en beenbeserings opgedoen het.
Smith het die oggend van 3 Mei in Courtenayweg in die rigting van Van Rensburg Hof en Church Corner gaan draf, toe hy oor 'n staalpyp op die sypaadjie gestruikel het wat sowat 10 cm bokant die grond uitgesteek het.
Die staalpyp - een van twee pype in 'n oprit tussen Van Rensburg Hof en Church Corner - is wel verlede week deur die George-munisipaliteit verwyder.
Smith onthou sy verbasing toe hy oor die pype gestruikel het.
"Die volgende oomblik val ek. Die wond teen my oog het baie gebloei. Daar is geen waarskuwingsteken aangebring nie," het Smith gesê.
"Ek gee regtig nie om wie die pale daar aangebring het nie, dit is die munisipaliteit se verantwoordelikheid om toe te sien dat die sypaadjies - hulle eiendom - veilig is vir voetgangers."
Alhoewel Smith 'n aktiewe pensionaris is wat gereeld draf, in sy tuin werk en gras sny, was hy na die ongeluk vir 'n geruime tyd "buite aksie" weens sy beserings. "Ek was ook baie bekommerd oor die veiligheid van bejaardes wat ge-
reeld hier stap op pad na die Family Pick n Pay," het hy gesê.
Volgens Chantel Edwards-Klose, mediaska-kelbeampte van George-munisipaliteit, is die pale oorspronklik deur die eienaars van Church Corner opgerig.
"Dit is sonder die toestemming van die George-munisipaliteit opgerig om te verhoed dat voertuie in die area parkeer," het sy gesê. Die pale was glo destyds met 'n ketting verbind. Volgens Edwards-Klose is die pale deur die eienaar verwyder. Nadat die pale verwyder (afgesaag) is, het daar egter nog 10 cm bo die beton uitgesteek.
"Hierdie gedeelte is deur die munisipaliteit geïnspekteer en veilig gemaak vir voetgangers," het Edwards-Klose gesê. Sy het bevestig dat die munisipaliteit 'n eis ontvang het.
Louis van Rensburg, die direkteur van die maatskappy wat Church Corner besit, het by navraag gesê dat hy ongelukkig geen idee het hóé die pype daar gekom het nie.
"Ons het Church Corner in 2006 gebou, nadat ons die eiendom by dr. Stander oorgekoop het. Die 'oprit' lei tans glad nie na 'n parkeerarea nie, maar na trappe." Van Rensburg het bevestig dat die pype op die sypaadjie (munisipale eiendom) aangebring was.
Die 10 cm lange oorblyfsels van staalpale voor 'n oprit tussen Church Corner en Van Rensburg Hof in Courtenayweg. Die oorblyfsels is verlede week deur die George-munisipaliteit verwyder.